“நம்மளை இப்படி உட்காரவைத்து விட்டானே” மணிகண்டன் புலம்பத் தொடங்கினான். அருவிக்குப் போகிறவர்களையும் குளித்து வருகிறவர்களையும் வண்டியின் அடியில் அமர்ந்தபடி பார்த்துக்கொண்டிருந்தோம். மொட்டையின் பேரில் வந்தவர்களில் முக்கால் வாசிப்பேர் அருவிக்குப் போய்விட்டார்கள். மொட்டைக்கு உரித்தானவர்கள்தான் சமையல் கட்டில் அல்லாடுகிறார்கள். கண்ணபிரானின் மாமாவும் இரு மகன்களும் பள்ளக்காலில் போட்ட குழாயிலிருந்து குடங்களில் தண்ணீரைப் பிடித்துக்கொண்டு வந்து பேரலில் ஊற்றுகிறார்கள். அருவிக்குப் போகாமல் வேலையில் ஈடுபட்டிருப்பவர்களின் குழந்தைகள் ட்ராக்டரில் ஏறி அமர்ந்து ஹாரன் அடிக்கவும் அமட்டுவதைக் கேட்டு இறங்கி ஓடுவதுமாக இருந்தார்கள். அவனைக் கூட்டத்தில் நிறுத்திவைத்து வேலையைச் செய்துகொண்டே அத்தை மகள் ஏதோ கேட்பது போலத் தெரிந்தது. குழந்தையைத் தூக்கியபடி ஏதோ சொல்கிறான். மாமா நாவிதரை அழைத்து வரப்போனார்.